A Vigji lu clamavin cracul pe sô basse stature. Robust e cicinôs si jere salvât de naie, za che lis leçs militârs a esizevin une altece superiôr ae sô. Cuant che al savè che chês leçs lis modificarin par permeti al princip ereditari di sei cjâf dal esercit, va e no va che i vegni un colp: il princip e lui a vevin la stesse taie.
Di fat, a Vigji i rivà la cartuline dal distret militâr. La monture “grîs e vert“ je comedarin ae svelte scurtantji i bregons e lis maniis de gjachete. In caserme si lu viodeve simpri cuntune scove in man. Al passâ di cualchi graduât, in mancjance de sclope, al alçave il bradasc disint: – Fante Luigji deto cracul!
Finide la naie al tornà a cjase. Lavôr no’nd jere. Vigji, al ingravidà une frutate dal paîs. Dôs bocjis di disfamâ. Bisugnave fâ alc, i oms cence lavôr si butavin tal cuintribant, frontieris no mancjavin, bisugnave dome sei svelts, furbos e cence scrupui.
Cul timp lis robis si comodarin, almancul la bocjade no mancjave, ducj i agns al nasseve un frut. Te ostarie cuant che i domandavin: – Vigji, cetancj fruts âstu? – al rispuindeve: – Domandaitji ae femine, e je jê chê che e fâs i conts in cjase, jo o fâs i miei, baste mostrâi lis mudantis, ai nûf mês al rive un frut.
Par vie dal cuintribant, nol veve buinis companiis: al beveve, al porconave e al maledive i siôrs, la glesie e il sisteme sociâl.
I agns a forin passant. Une domenie un famôs predicjadôr al deve il sermon te messe. Vigji, volint sintîlu, si plantà sot dal pulpit.
Il predicjadôr esaltât al diseve: – Se intune cassele di pomis une e je fraide, dutis chês altris a laran laidis.
Vigji al tignive dûr, di bot al sclopà disint: – Che mi cjali, jo o impersoni chê pome sabulide che Lui al descrîf, cundut a chel o ai dôs fiis muiniis di clausure.
Il predicjadôr, che simpri al veve la fersorie pal mani, cence pierdi la eclesiâl calme lu cjalà dret in muse disintji: – Chest al è un segnâl di Diu, lis tôs fiis ti salvaran l’anime cu lis lôr preieris.
di Galliano di Buenos Aires
#778
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn tha_Thai